KIRJALLINEN KYSYMYS E-3378/01 esittäjä(t): Nuala Ahern (Verts/ALE) komissiolle. Ydinvoiman jälleenkäsittelylaitosten turvallisuus.



Virallinen lehti nro 172 E , 18/07/2002 s. 0046 - 0046



KIRJALLINEN KYSYMYS E-3378/01 esittäjä(t): Nuala Ahern (Verts/ALE) komissiolle (7. joulukuuta 2001) Aihe: Ydinvoiman jälleenkäsittelylaitosten turvallisuus Yhdistynyt kuningaskunta välitti komissiolle 2. elokuuta 1996 Euratomin perustamissopimuksen 37 artiklassa määriteltyjen velvoitteiden mukaisesti tietoja, jotka koskivat Sellafieldin MOX-voimalan radioaktiivisen jätteen hävittämistä. Komissio antoi 25. helmikuuta 1997 lausuntonsa, jonka mukaan voimalan ja toisen jäsenvaltion, Irlannin, alueen lähimmän pisteen välinen etäisyys on 184 km. Jos ilmenisi odottamatonta radioaktiivisen jätteen vuotamista yleisissä tiedoissa tarkastellun laajuisen onnettomuuden seurauksena, muiden jäsenvaltioiden asukkaiden todennäköisesti saamat säteilyannokset eivät olisi terveydelle vaarallisia. Lopuksi komissio katsoi, että oksidisekoituspolttoainetta tuottavan BNFL Sellafield -voimalan toiminnan aiheuttaman radioaktiivisen jätteen hävittämissuunnitelman toteuttaminen sekä tavanomaisen toiminnan yhteydessä että yleisissä tiedoissa tarkastellun tyyppisessä ja laajuisessa onnettomuustilanteessa ei todennäköisesti aiheuttaisi terveyden kannalta merkittävää veden, maaperän tai ilman radioaktiivista saastumista toisen jäsenvaltion alueella. Terroristien aikeista käyttää hyväksi ydinvoimalaitosten heikkouksia ja hyökätä niihin on saatu uusia tietoja 11:nnen syyskuuta 2001 jälkeen. Aikooko komissio nyt tarkistaa kiireellisenä asiana Sellafieldin turvallisuuden, Yhdistyneen kuningaskunnan vakuutuksien luotettavuuden ja sen omat johtopäätökset mahdollisista voimalan aiheuttamista naapurijäsenvaltioihin kohdistuvista uhkista? Margot Wallströmin komission puolesta antama vastaus (15. maaliskuuta 2002) Komissio pyytää arvoisaa parlamentin jäsentä tutustumaan vastaukseen, jonka se antoi Proinsias De Rossan esittämään suulliseen kysymykseen H-0929/01 parlamentin kyselytunnin aikana joulukuun 2001 istuntojaksolla(1). Komissio haluaa erityisesti tähdentää, että se on antanut lausuntonsa Sellafieldin sekaoksidipolttoainelaitosta koskevista tiedoista, jotka oli toimitettu sille Euratomin perustamissopimuksen 37 artiklan mukaisesti, ja että varsinainen toimiluvan myöntäminen kyseiselle laitokselle sekä sen ja muiden Sellafieldin alueella sijaitsevien laitosten turvallisuus ja sen valvonta kuuluvat kansalliseen toimivaltaan. Lisäksi komissio pyytää parlamentin jäsentä tutustumaan vastaukseen, jonka se on antanut Hiltrud Breyerin esittämään kirjalliseen kysymykseen E-3277/01(2) ydinvoimaloihin mahdollisesti kohdistuvista terrori-iskuista. Vastauksessa todetaan, että ydinala on yksi niistä teollisuudenaloista, joilla turvallisuus on kaikkein korkeimmalla tasolla. Kuten ensiksi mainitussa vastauksessa todetaan, komissio tutkii kuitenkin, onko Sellafieldin sekaoksidipolttoainelaitoksen toimiluvan myöntämisessä noudatettu kaikkia vaatimuksia, joista säädetään perusnormien vahvistamisesta työntekijöiden ja väestön terveyden suojelemiseksi ionisoivasta säteilystä aiheutuvilta vaaroilta 13. toukokuuta 1996 annetussa neuvoston direktiivissä 96/29/Euratom(3) ja tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetussa neuvoston direktiivissä 85/337/ETY(4), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY(5). (1) Kirjallinen vastaus, 11.12.2001. (2) Katso sivu 32. (3) EYVL L 159, 29.6.1996. (4) EYVL L 175, 5.7.1985. (5) EYVL L 73, 14.3.1997.